Απόφαση της Επιτροπής

της 10ης Απριλίου 2001

για θέσπιση των μέτρων που πρέπει να τεθούν σε εφαρμογή πριν από την άρση των περιορισμών που εφαρμόζονται σύμφωνα με το άρθρο 9 της οδηγίας 85/511/ΕΟΚ του Συμβουλίου

[κοινοποιηθείσα υπό τον αριθμό Ε(2001) 1094]

(Κείμενο που παρουσιάζει ενδιαφέρον για τον ΕΟΧ)

(2001/295/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Η οδηγία 85/511/ΕΟΚ του Συμβουλίου(4), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, θέσπισε κοινοτικά μέτρα για τον έλεγχο του αφθώδους πυρετού.

(2) Η θέσπιση, σύμφωνα με το άρθρο 9 της εν λόγω οδηγίας, ζωνών προστασίας και εποπτείας γύρω από περιοχές με επιβεβαιωμένα κρούσματα αποτελεί ένα ουσιαστικό στοιχείο του ελέγχου της νόσου. Ωστόσο, η οδηγία δεν προβλέπει τα αναγκαία μέτρα που πρέπει να εφαρμοσθούν πριν από την άρση των περιορισμών που εφαρμόζονται στις ζώνες.

(3) Μετά την αναφορά κρουσμάτων αφθώδους πυρετού στο Ηνωμένο Βασίλειο, στη Γαλλία, στις Κάτω Χώρες και στην Ιρλανδία, η Επιτροπή, προκειμένου να ενισχύσει τα μέτρα που λαμβάνονται από τα πληγέντα κράτη μέλη στο πλαίσιο της οδηγίας 85/511/ΕΟΚ του Συμβουλίου, εξέδωσε τις αποφάσεις 2001/172/ΕΚ(5), 2001/208/ΕΚ(6), 2001/223/ΕΚ(7) και 2001/234/ΕΚ(8) σχετικά με ορισμένα μέτρα προστασίας όσον αφορά τον αφθώδη πυρετό στα αντίστοιχα κράτη μέλη.

(4) Η τρέχουσα επιδημία αφορά σε μεγάλο βαθμό ζώα ευπαθών ειδών που παρουσιάζουν πολύ ήπια κλινικά σημεία και, ως εκ τούτου, η απουσία της νόσου πρέπει να τεκμηριωθεί με κατάλληλη εργαστηριακή δοκιμή.

(5) Φαίνεται σκόπιμο να καθορισθούν οι κατάλληλες απαιτήσεις για τα μέτρα που πρέπει να ληφθούν πριν καταστεί δυνατή η άρση των περιορισμών που εφαρμόζονται στις ζώνες προστασίας και εποπτείας.

(6) Τα μέτρα που προβλέπονται στην παρούσα απόφαση δεν εφαρμόζονται στη Μεγάλη Βρετανία, λόγω της διαφορετικής επιδημιολογικής κατάστασης η οποία δεν μπορεί να συγκριθεί με άλλα μέρη της Κοινότητας.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Βόρειος Ιρλανδία και τα κράτη μέλη, εκτός του Ηνωμένου Βασιλείου, μεριμνούν για την εφαρμογή των ακόλουθων μέτρων στις ζώνες που θεσπίσθηκαν σύμφωνα με την οδηγία 85/511/ΕΟΚ πριν από την άρση των περιορισμών που προβλέπονται στο άρθρο 9 της εν λόγω οδηγίας:

1. Τα μέτρα που εφαρμόζονται στην ζώνη προστασίας διατηρούνται έως ότου τηρηθούν οι ακόλουθες απαιτήσεις:

α) παρέλευση 15 τουλάχιστον ημερών από την εξάλειψη όλων των ζώων των ευπαθών ειδών από την εκμετάλλευση, όπως αναφέρεται στο άρθρο 5 της οδηγίας 85/511/ΕΟΚ και περάτωση των προκαταρκτικών εργασιών καθαρισμού και απολύμανσης της εκμετάλλευσης αυτής, η οποία διεξάγεται σύμφωνα με το άρθρο 10 της εν λόγω οδηγίας και

β) πραγματοποίηση έρευνας με αρνητικά αποτελέσματα σε όλες τις εκμεταλλεύσεις με ζώα ευπαθών ειδών που βρίσκονται εντός της ζώνης.

Η έρευνα αυτή διεξάγεται σύμφωνα με τις διατάξεις της παραγράφου 1 του παραρτήματος και πρέπει, εφόσον απαιτείται από την επιδημιολογική κατάσταση, ιδίως στις περιπτώσεις που πλήττονται μικρά μηρυκαστικά από τη νόσο και βάσει των διατάξεων των παραγράφων 2 στοιχείο 1 και 2 στοιχείο 4 του παραρτήματος, να περιλαμβάνει τα μέτρα που προβλέπονται στην παράγραφο 2 στοιχείο 2 του παραρτήματος.

2. Τα μέτρα που εφαρμόζονται στη ζώνη εποπτείας πρέπει να διατηρηθούν έως ότου τηρηθούν οι ακόλουθες απαιτήσεις:

α) παρέλευση 30 τουλάχιστον ημερών από την εξάλειψη όλων των ζώων των ευπαθών ειδών από την εκμετάλλευση, όπως αναφέρεται στο άρθρο 5 της οδηγίας 85/511/ΕΟΚ και περάτωση των αρχικών εργασιών καθαρισμού και απολύμανσης της εκμετάλλευσης αυτής, η οποία διεξάγεται σύμφωνα με το άρθρο 10 της εν λόγω οδηγίας·

β) οι απαιτήσεις που καθορίζονται στην παράγραφο 1 στοιχείο β) στην αντίστοιχη ζώνη προστασίας·

γ) πραγματοποίηση έρευνας με αρνητικά αποτελέσματα σε όλες τις εκμεταλλεύσεις με ζώα ευπαθών ειδών που βρίσκονται εντός της ζώνης.

Η έρευνα αυτή διεξάγεται σύμφωνα με τις διατάξεις της παραγράφου 1 του παραρτήματος και πρέπει, εφόσον απαιτείται από την επιδημιολογική κατάσταση, ιδίως στις περιπτώσεις που πλήττονται μικρά μηρυκαστικά από τη νόσο και βάσει των διατάξεων των παραγράφων 2 στοιχείο 1 και 2 στοιχείο 4 του παραρτήματος, να περιλαμβάνει τα μέτρα που προβλέπονται στην παράγραφο 2 στοιχείο 2 του παραρτήματος.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 10 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 315 της 26.11.1985, σ. 11.

(5) ΕΕ L 62 της 2.3.2001, σ. 22.

(6) ΕΕ L 73 της 15.3.2001, σ. 38.

(7) ΕΕ L 82 της 22.3.2001, σ. 29.

(8) ΕΕ L 84 της 23.3.2001, σ. 62.

ΠΑΡΑΡΤΗΜΑ

1. ΚΛΙΝΙΚΗ ΕΞΕΤΑΣΗ

1.1. Οι εκμεταλλεύσεις πρέπει να υποβάλονται σε κλινικές εξετάσεις όλων των ζώων ευπαθών ειδών για σημεία ή συμπτώματα αφθώδους πυρετού.

1.2. Ιδιαίτερη έμφαση πρέπει να δίνεται στα ζώα που ενδέχεται να έχουν εκτεθεί στον ιό του αφθώδους πυρετού με υψηλή πιθανότητα, ιδίως λόγω μεταφοράς από εκμεταλλεύσεις που παρουσιάζουν κίνδυνο ή λόγω στενής επαφής με πρόσωπα ή εξοπλισμό που ήλθαν σε στενή επαφή με εκμεταλλεύσεις που παρουσιάζουν κίνδυνο.

1.3. Η κλινική εξέταση πρέπει να λαμβάνει υπόψη τη μετάδοση του αφθώδους πυρετού και τον τρόπο που εκτρέφονται τα ζώα των ευπαθών ειδών.

1.4. Τα σχετικά μητρώα που τηρούνται στην εκμετάλλευση, πρέπει να εξετάζονται λεπτομερώς, ιδίως όσον αφορά τα στοιχεία για την νοσηρότητα, τη θνησιμότητα και τις αποβολές, τις κλινικές παρατηρήσεις, τις μεταβολές στην παραγωγικότητα και την πρόσληψη τροφής, την αγορά ή πώληση ζώων, τις επισκέψεις προσώπων που ενδέχεται να είναι μολυσμένα και άλλες σημαντικές για το ιστορικό της νόσου πληροφορίες.

2. ΔΙΑΔΙΚΑΣΙΕΣ ΔΕΙΓΜΑΤΟΛΗΨΙΑΣ

2.1. Οι ορολογικές δειγματοληψίες διενεργούνται σύμφωνα με τις συστάσεις της επιδημιολογικής ομάδας που συγκροτείται στο πλαίσιο των σχεδίων έκτακτης ανάγκης και, με την επιφύλαξη των απαιτήσεων των παραγράφων 2 στοιχείο 2 και στοιχείο 3, θα στηρίζουν την παροχή αποδείξεων για την απουσία προηγούμενης μόλυνσης.

Τα μέτρα που εφαρμόζονται σε εκμεταλλεύσεις όπου φυλάσσονται αιγοπρόβατα, μπορούν ομοίως να εφαρμόζονται σε εκμεταλλεύσεις όπου φυλάσσονται άλλα ευπαθή ζώα, λαμβανομένων υπόψη των συστάσεων της επιδημιολογικής ομάδας.

2.2. Όλες οι εκμεταλλεύσεις εντός της περιμέτρου της ζώνης στην οποία αιγοπρόβατα δεν ευρίσκοντο σε άμεση και στενή επαφή με βοοειδή κατά τη διάρκεια περιόδου 21 τουλάχιστον ημερών πριν τη λήψη των δειγμάτων, πρέπει να εξετάζονται με την εφαρμογή πρωτοκόλλου δειγματοληψίας κατάλληλου για την ανίχνευση ποσοστού επιπολασμού της νόσου τουλάχιστον 5 % με βαθμό ασφάλειας τουλάχιστον 95 %.

2.3. Οι εκμεταλλεύσεις εντός της περιμέτρου της ζώνης στην οποία πρέπει να υπάρχουν υποψίες για παρουσία της νόσου του αφθώδους πυρετού ενώ υπάρχει απουσία κλινικών σημείων, ιδίως εκεί όπου φυλάσσονται αιγοπρόβατα, πρέπει να εξετάζονται. Για το σκοπό της έρευνας αυτής, το πρότυπο μιας δειγματοληψίας πολλών φάσεων είναι επαρκές και πρέπει να εξασφαλίζει ότι τα δείγματα λαμβάνονται:

2.3.1. από εκμεταλλεύσεις σε όλες τις διοικητικές μονάδες εντός της περιμέτρου της ζώνης στην οποία αιγοπρόβατα δεν βρέθηκαν σε άμεση και στενή επαφή με ζωοειδή κατά τη διάρκεια περιόδου 30 τουλάχιστον ημερών πριν από τη λήψη των δειγμάτων, και

2.3.2. από όσες εκμεταλλεύσεις θεωρηθεί αναγκαίο, μεταξύ εκείνων που αναφέρονται στο σημείο 2.3.1, για την ανίχνευση με βαθμό ασφάλειας 95 % μιας τουλάχιστον μολυσμένης εκμετάλλευσης εάν το εκτιμώμενο ποσοστό επιπολασμού της νόσου ήταν 2 %, με ομοιόμορφη κατανομή σε ολόκληρη τη ζώνη (150 εκμεταλλεύσεις κατ' ανώτατο όριο), και

2.3.3. από όσο το δυνατόν περισσότερα αιγοπρόβατα ανά εκμετάλλευση θεωρηθεί αναγκαίο για την ανίχνευση ποσοστού επιπολασμού της νόσου τουλάχιστον 5 % εντός της αγέλης με βαθμό ασφάλειας τουλάχιστον 95 %, μέχρι τον αριθμό των 60 δειγμάτων ανά εκμετάλλευση, και από όλα τα αιγοπρόβατα εάν υπάρχουν λιγότερα από 15 αιγοπρόβατα στην εκμετάλλευση.

2.4. Οι ενέργειες αρχίζουν μετά την παρέλευση τουλάχιστον 21 ημερών από την απομάκρυνση των ευπαθών ζώων από τις προσβεβλημένες εκμεταλλεύσεις και την πραγματοποίηση του προκαταρκτικού καθαρισμού και απολύμανσης.